b'\n_START_ARTICLE_\nMerneptah\n_START_SECTION_\nPrihod na prestol\n_START_PARAGRAPH_\nMerneptah je bil verjetno trinasti sin Ramzesa II.  Na prestol je pri\xc5\xa1el pribli\xc5\xbeno pri sedemdesetih letih, ker je pre\xc5\xbeivel vse svoje starej\xc5\xa1e brate. O\xc4\x8de Ramzes II. je bil pri devetdesetih letih eden od najstarej\xc5\xa1ih, \xc4\x8de ne najstarej\xc5\xa1i faraon v egip\xc4\x8danski zgodovini. V 40. letu Ramzesovega vladanja je bil Merneptah imenovan za nadzornika egip\xc4\x8danske vojske, v 55. letu pa je bil uradno progla\xc5\xa1en za kronskega princa in prestolonaslednika. Ramzes je takrat praznoval svoj osemdeseti rojstni dan. Merneptah je prevzel posle v dr\xc5\xbeavni upravi in postal princ regent, ker je bil Ramzes zadnjih dvanajst let vladanja verjetno  senilen.\n_START_SECTION_\nKronologija\n_START_PARAGRAPH_\nPo podatkih v primarnih virih je Merneptah vladal skoraj deset let. Astronomski izra\xc4\x8duni mrkov pred Merneptahovim pohodom v Kanaan (Jozue 10:10-14) postavljajo za\xc4\x8detek njegovega vladanja v leto 1209 ali 1210 pr. n. \xc5\xa1t.\n_START_SECTION_\nVojni pohodi\n_START_PARAGRAPH_\nMerneptah je med svojim vladanjem izvedel ve\xc4\x8d vojnih pohodov. V 5. letu vladanja se je vojskoval z Libijci, ki so s pomo\xc4\x8djo Ljudstev z morja ogro\xc5\xbeali Egipt z zahoda. Pri mestu Perire, verjetno na zahodnem robu Nilove delte, jih je po \xc5\xa1est ur trajajo\xc4\x8di bitki premagal. Njegova zmaga je opisana na zidu ob \xc5\xa1estem karna\xc5\xa1kem pilonu. Zapis trdi, da je ubil 6.000 vojakov in zajel 9.000 ujetnikov._NEWLINE_Isti dogodek je na Merneptahovi steli opisan kot pesnitev. Stela je bolj znana kot Izraelska stela, ker omenja domnevno dokon\xc4\x8dno uni\xc4\x8denje Izraela na pohodu v Kanaan pred 5. letom njegovega vladanja: \xc2\xbbIzrael je izbrisan ... njegovega semena  ni ve\xc4\x8d.\xc2\xab Na steli je prva znana egip\xc4\x8danska  omemba Izraela, ne kot dr\xc5\xbeave, ampak kot plemena oziroma ljudstva.\n_START_SECTION_\nNasledstvo\n_START_PARAGRAPH_\nMerneptah je pri\xc5\xa1el na prestol v svojih poznih 60. ali zgodnjih 70. letih. Po prevzemu oblasti je prestolnico Egipta preselil iz Pi-Ramessesa nazaj v Memfis, kjer je zgradil kraljevo pala\xc4\x8do in Ptahov tempelj. Pala\xc4\x8do so leta 1915 odkopali  arheologi Muzeja Pensilvanske univerze pod vodstvom Clarencea Stanleya Fisherja._NEWLINE_Merneptahov naslednik Seti II. je bil sin kraljice Isetnofret. Setijevo vladanje ni potekalo mirno, ker si je oblast v Gornjem Egiptu in Ku\xc5\xa1u  prilastil rivalski faraon Amenmes, ki je bil ali sin Merneptaha in Takhat ali, manj verjetno, sin Ramzesa II.  Seti II. je oblast v Tebah ponovno vzpostavil po Amenmesovem porazu v 5. letu vladanja. Amenmes se je pred uzurpiranjem oblasti morda imenoval Mesuvi in je bil podkralj Ku\xc5\xa1a.'